Cuppa del Mundo de Rugby de 2011

On disputava le Cuppa del Mundo de Rugby de 2011, le septime edition de iste tornamento, in 13 stadios trans 12 citates neozelandese. Le vinti equipas esseva organisate in quatro gruppos, cuje membros contendeva le unes contra le alteres; le duo melior equipas del quatro gruppos se rencontreva in quartes-de-final, semifinales, un match pro le medalio de bronzo e un match final. Le match final habeva loco le 23 de octobre 2011 in Eden Park, Auckland, e esseva ganiate per le equipa de domicilio, le All Blacks de Nove Zelanda.

Le competition esseva notabile per le grande enthusiasmo del parte del spectatores neozelandese; le debilitation gradual del equipas, particularmente le All Blacks, per injurias; e le magnific performantia de un equipa gallese juvene ma talentose. On ha anque salutate bon performantias per le insularios pacific, notabilemente le tonganos qui disfaceva le franceses (eventual ganiatores del medalio de argento), ben que lor tres equipas esseva omnes eliminate desde le phase de gruppos. De maniera general, le distantia inter le paises del prime e secunde grados (pro ex. Africa del Sud e Canada, respectivemente) ha diminute; per consequentia, le International Rugby Board ha mesmo eliminate le distinction e considera le duo grados como «equipas a alte performantia».

Le octo equipas a graduar al phase de quartes-de final esseva Irlanda e Galles, Anglaterra e Francia, Africa del Sud e Australia, e Nove Zelanda e Argentina. In le semifinales, le Francia disfaceva Galles per un sol puncto; e Nove Zelanda ha ganiate un victoria signal contra Australia. In le finales, Nove Zelanda persequeva un strategia defensive e lente (contra lor habitude ordinari de offensa imaginative e aggressive), e ganiava le victoria per un margine de un puncto contra le Francia. Nove Zelanda deveniva dunque campionos del mundo de rugby pro le secunde vece.

Iste disgratiose victoria satisfaceva le fanaticos neozelandese e creava un elevation psychologic in un pais que sufferiva le effectos de plure disastros tragic (seismo de Christchurch e alterubi, accidentos de minas...). Rugby a 15 es le sport le plus favorite del population neozelandese, e le Cuppa del Mundo de Rugby de 2011 esseva le plus grande evenimento sportive occurite in Nove Zelanda, plus grande que le Cuppa del Mundo de Rugby de 1987, le Jocos del Commonwealth de 1990, le Cuppa del Mundo de Cricket de 1992 e le Cuppa del Americas de 2003. On comptava 133 000 visitores a Nove Zelanda de ultra mar. Un total de 1 477 294 personas assisteva al 48 matches del tornamento.

Le IRB ha designate cinque homines como «jocatores del tornamento»:
  Jacques Burger
  Israel Dagg
  Jerome Kaino
  Sean O'Brien
  Jamie Roberts

Categoria:Rugby
Categoria:Nove Zelanda